Document ID: 32003L0082

Direktiva Komisije 2003/82/ES
z dne 11. septembra 2003
o spremembi Direktive Sveta 91/414/EGS glede standardnih besedil za posebna tveganja in varnostne ukrepe za fitofarmacevtska sredstva
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
Ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/81/ES [2] in zlasti člena 16 in člena 18(2) Direktive,
ob upoštevanju naslednjega:
(1) V Direktivi Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [3], kakor je bila nazadnje spremenjena z Direktivo Komisije 2001/59/ES [4], se zahteva, da se nevarne snovi ne morejo dati na trg, dokler na njihovih etiketah ni standardnih besedil za posebna tveganja (R stavkov) in standardnih besedil v zvezi z varno uporabo snovi (S stavkov).
(2) V Direktivi 91/414/EGS je predvidena registracija za vsako fitofarmacevtsko sredstvo na podlagi ocenjevanja, ki se opravi v vsaki državi članici. V skladu z navedeno direktivo morajo države članice tudi predpisati, da se aktivne snovi ne smejo dati na trg, če niso razvrščene, pakirane in označene v skladu z Direktivo 67/548/EGS.
(3) Direktiva 1999/45/ES Evropskega parlamenta in Sveta z dne 31. maja 1999 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov [5], kakor je bila spremenjena z Direktivo Komisije 2001/60/ES [6], velja za fitofarmacevtska sredstva. V skladu z Direktivo 1999/45/ES morajo določbe navedene direktive veljati za pripravke, ki spadajo v področje uporabe Direktive 91/414/ES z dne 30. julija 2004.
(4) Direktiva 91/414/EGS določa, da mora vsa embalaža fitofarmacevtskih sredstev izpolnjevati nekatere zahteve glede označevanja; med drugim mora biti na embalaži prikazana narava vseh posebnih tveganj za ljudi, živali ali okolje s standardnimi besedili, ustrezno izbranimi med tistimi, ki so določeni v Prilogi IV k navedeni direktivi. Ker navedena priloga še ni bila sestavljena, je primerno vključiti seznam takšnih standardnih besedil v Prilogo IV k navedeni direktivi.
(5) Direktiva 91/414/EGS določa, da morajo biti na vsaki embalaži fitofarmacevtskih sredstev prikazani varnostni ukrepi za varstvo ljudi, živali ali okolje v obliki standardnih besedil, ustrezno izbranih med tistimi, ki so določeni v Prilogi V k navedeni direktivi. Ker navedena priloga še ni bila sestavljena, je primerno vključiti seznam takšnih standardnih besedil v Prilogo V k navedeni direktivi.
(6) Direktiva 1999/45/EGS določa, da se morajo splošna načela razvrščanja in označevanja pripravkov iz navedene direktive uporabljati v skladu z merili, določenimi v Prilogi VI k Direktivi 67/548/EGS. Merila v Prilogi VI k Direktivi 67/548/EGS, ki temeljijo na vsebovanih lastnostih snovi, morda ne omogočajo vedno zadostnega opisa posebnih tveganj, ki se lahko pojavijo pri uporabi fitofarmacevtskih sredstev v praksi. Zato bi morala standardna besedila za posebna tveganja in varnostne ukrepe, ki se morajo navesti v Prilogah IV in V k Direktivi 91/414/EGS, omogočati zadosten opis posebnih tveganj, ki se lahko pojavijo pri uporabi fitofarmacevtskih sredstev, in varnostne ukrepe, ki jih je treba sprejeti.
(7) Standardna besedila za posebna tveganja in varnostne ukrepe, ki jih je treba navesti v Prilogah IV in V k Direktivi 91/414/EGS, je treba dodeljevati z vidika ocene aktivne(ih) snovi v navedenih sredstvih s strani držav članic v skladu z navedeno direktivo. Zato je primerno, da se državam članicam omogoči, da imajo po vključitvi posamezne aktivne snovi v Prilogo I k Direktivi 91/414/EGS na razpolago dovolj časa, da pregledajo obstoječa dovoljenja in pri izdaji dovoljenj izvajajo določbe Prilog IV in V k navedeni direktivi.
(8) Usklajena besedila v Prilogi IV in V tvorijo podlago za dopolnilna in posebna navodila za uporabo v skladu s členom 16(1)(k), (l), (m) in (n).
(9) Usklajena shema naj se zagotovi tudi za razvrščanje in označevanje fitofarmacevtskih sredstev, ki vsebujejo mikrobiološke aktivne snovi.
(10) Ukrepi, predvideni v tej direktivi, so v skladu z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO DIREKTIVO:
Člen 1
Prilogi IV in V k Direktivi 91/414/ES se vstavita, kakor je navedeno v besedilu v Prilogah I in II k tej direktivi.
Člen 2
Države članice sprejmejo zakone in druge predpise, potrebne za uskladitev s členom 1 te direktive, najpozneje do 30. julija 2004. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Države članice pregledajo registracije za vsako fitofarmacevtsko sredstvo, ki vsebuje izključno aktivne snovi, naštete v Prilogi III k tej direktivi.
Države članice izvajajo določbe Prilog IV in V k Direktivi 91/414/EGS za vsako od aktivnih snovi, naštetih v Prilogi III k tej direktivi, do ustreznega datuma za izvajanje, ki je določen v terminskem načrtu v navedeni prilogi.
Če fitofarmacevtska sredstva vsebujejo več aktivnih snovi, za katere veljajo različni datumi za izvajanje, je ustrezni datum zadnji datum.
Člen 4
Ta direktiva je naslovljena na države članice.
V Bruslju, 11. septembra 2003

Labels: 0
3
6